ฟ้า(เลือก)ผ่าเก้าอี้“ราเยวัช”เซ่นพ่ายโรตี1-4“สมยศ”ครวญรู้สึกผิดหวัง ชี้สมาฯหนุนสุดตัวแล้ว
ฟ้า(เลือก)ผ่าเก้าอี้“ราเยวัช”เซ่นพ่ายโรตี1-4“สมยศ”ครวญรู้สึกผิดหวัง ชี้สมาฯหนุนสุดตัวแล้ว
7 ม.ค. 2562

ผู้สื่อข่าวรายงานว่า ทีมชาติไทยในยุคของราเยวัชประสบความล้มเหลวอย่างต่อเนื่อง ทั้งชวดแชมป์เอเอฟเอฟ ซูซูกิ คัพ แถมล่าสุดประเดิมสนามศึกเอเชียน คัพ พ่ายให้กับอินเดียแบบหมดรูป 1-4 เมื่อวันที่ 6 มกราคม ซึ่งเป็นการแพ้ต่อทีมแดนภารตะหนแรกในรอบเกือบ 33 ปี
แม้ราเยวัชจะให้สัมภาษณ์ว่ายังเชื่อมั่นในโอกาสเข้ารอบของไทย แต่ทางสมาคมฟุตบอลแห่งประเทศไทยฯตัดสินใจไม่ให้โอกาสกุนซือชาวเซอร์เบียรายนี้แก้ตัวอีก โดยสั่งปลดด่วนชนิดไม่รอให้ฟ้าที่เมืองไทยสว่าง พร้อมแต่งตั้ง “โค้ชโต่ย”ศิริศักดิ์ ยอดญาติไทย รักษาการแทนในเกมที่เหลือของเอเชียน คัพ
โดยแถลงการณ์จากสมาคมฟุตบอลฯมีดังนี้
แฟนฟุตบอลไทยที่รักทุกคน
ในค่ำคืนที่ยากลำบากนี้ เหนือสิ่งอื่นใด ผมขอขอบคุณในทุกๆ แรงเชียร์ของพี่น้องแฟนฟุตบอลชาวไทยทุกท่าน ที่ได้ร่วมส่งกำลังใจเชียร์ทัพช้างศึกนักเตะทีมชาติไทยของเรา ลงสนามในรายการฟุตบอลที่ยิ่งใหญ่ที่สุดในเอเชียที่พวกเราเฝ้ารอมานานอย่างเอเอฟซี เอเชียนคัพ 2019 โดยในรายการนี้ สมาคมกีฬาฟุตบอลแห่งประเทศไทยฯ ได้ให้การสนับสนุนอย่างเต็มที่ในการเตรียมความพร้อมทุกๆ ด้าน เพื่อให้ทีมชาติไทยมีศักยภาพสูงสุดก่อนการแข่งขัน ซึ่งสมาคมฯ มีเป้าหมายอย่างชัดเจน ที่ต้องการให้ทีมชาติไทยสร้างผลงานได้ดีกว่าที่เคย
สำหรับผลการแข่งขันของทีมชาติไทยในรายการเอเอฟซี เอเชียนคัพ 2019 รอบสุดท้าย กลุ่ม A นัดแรก ที่พ่ายให้กับทีมชาติอินเดีย 1-4 แม้ว่านักฟุตบอลทีมชาติไทย พร้อมด้วยทีมงานสต๊าฟโค้ชทุกคนจะทำหน้าที่ได้อย่างเต็มที่แล้ว แต่กับผลการแข่งขันที่เกิดขึ้น ผมมีความมั่นใจว่านี่ไม่ใช่รูปแบบการเล่นของทีมชาติไทยที่สมาคมฯ เเละทุกคนที่สนับสนุนทีมชาติไทยต้องการ
นอกจากภาระหน้าที่และการสนับสนุนอย่างเต็มกำลังของสมาคมฯ ในอีกมุมหนึ่ง ผมคือแฟนบอลไทยคนหนึ่ง ที่รู้สึกผิดหวังกับผลการแข่งขันของทีมชาติไทยในเกมนี้เช่นเดียวกับแฟนฟุตบอลไทยทั้งประเทศ และในฐานะนายกสมาคมฯ ผมจึงไม่อาจนิ่งเฉยกับปัญหานี้ได้
ในการนี้ ผมจึงขอประกาศ ยุติสัญญาการทำหน้าที่หัวหน้าผู้ฝึกสอนทีมชาติไทยของมิโลวาน ราเยวัช พร้อมทีมงานสต๊าฟโค้ชของมิโลวาน ราเยวัช บางส่วน และขอประกาศแต่งตั้งให้ นาย ศิริศักดิ์ ยอดญาติไทย ปฏิบัติหน้าที่รักษาการคุมทีมชาติไทย โดยมีโชคทวี พรหมรัตน์ เป็นผู้ช่วยผู้ฝึกสอน ลงทำการแข่งขันฟุตบอลในรายการเอเอฟซี เอเชียนคัพ 2019 ในแมตช์ต่อไป โดยให้มีผลทันที
สุดท้ายนี้ ผมขอขอบคุณสำหรับความพยายามและการทุ่มเททั้งแรงกายแรงใจของมิโลวาน ราเยวัช พร้อมทีมงาน ที่ได้ทำหน้าที่กำกับดูแลและฝึกสอนทีมชาติไทยชุดใหญ่มาโดยตลอด ซึ่งผมขออวยพรให้มิโลวาน ราเยวัช พร้อมทีมงาน ประสบกับความสำเร็จในเส้นทางอาชีพนี้ต่อไปในอนาคต
จึงเรียนมาเพื่อทราบ
พล.ต.อ. ดร.สมยศ พุ่มพันธุ์ม่วง
นายกสมาคมกีฬาฟุตบอลแห่งประเทศไทย ในพระบรมราชูปถัมภ์
